Nunviulenza

'A nunviulenza (šcritta pure: nun-viulenza) è na filosofìa morale ùtele pe' šcanzà ll'uso d''a viulènza, p'arrivà a nu cagno suciale o puliteco e ca, propeto pe cchesto, prupone strumiénte 'e tutta n''ta manèra, comm''a desubberiènza civile e 'a forza d''o cummèncere. Ausata špisso comme sinònemo 'e pacifìsemo, 'nzì d''a mmità d''o vintesemo seculo 'a parola nunviulenza venètte a rappresentà nu cuòfano 'e tecniche pe càgnà 'a succità, šcanzànno però 'a viulenza e ausanno 'mméce 'o raggiunà d''a puliteca e d''a felosofìa. 

Comme strumiénto pe luttà, 'a desubberiènza, aunita c''a nunviolenza, špisso ce fa venì a mmènte 'a campagna pe l'innepennenza 'e ll'Innia, ca fuje guidata 'a Mohandas Gandhi, e pure 'a lotta p''e deritte civile ca fuje fatta 'a ll'Afro-'Mmericane , guidate 'a Martin Luther King Jr.. Tutt''e ddòje fujeno išpirate a l'Anarchismo Crestiano 'e Lev Tolstoy, e špeciarmènte a l'idea 'e nun-resistenza, ca se basava 'ncopp''o Descùrzo d''a Muntagna.

'O 10 'e Nuvembre d''o 1998, l'Assambrea Gennerale d''e Nazziòne Aunìte stabbelette ca 'e primme diece anne d''o vintunesemo seculo e d''o tierzo millennio - 'a l'anno 2001 'nfi' 'o 2010 - avevan''a essere 'a Decade Internazziunàle p''a Prumuzziòne 'e na Cultura 'e Pace e Nun-Viulenza p''e Criature 'e tutt''o Munno.

 Comme fonziona 'a Nunviulenza? 
'A manèra nunviulenta 'e vedé 'o luttà suciale è tutta n''ata cosa a ffronte â manèra tradezzionale 'e penzà 'e cunflitte, e fa tesoro pure 'e nu cuofano 'e canuscènze ca fanno parte d''o senzo cummùne d''a bbona ggente.

Mmiézo a cchèste, 'nce truvammo l'idea c''a putenza 'e chi accumanna depenne 'a l'accunnescennènzia 'e chille ca stanno suggette. 'A verità, si nun tenesse mmano 'a burocrazzia, l'esercito e 'a pulezzia pe purtà annanze chello ca vô, chi accumanna nun valesse tre ssorde. 'A putenza 'e nu capopuòpolo, comme ce 'mparajeno 'e nunviulente, depènne propeto d''o fatto ca songo ll'ate ca lle danno 'o canzo 'e cumannà. 

Assaje 'mpurtante è pure l'idea ca sulo cu 'e strumiénte juste putimmo attené resultate ca sarrànno juste overamente. Quanno Gandhi dicette ca: "...comme 'e strumiénte assummigliano â semmènta, accussì 'e resultàte assummigliano a ll'àrbero...", vuleva dicere 'a soccia cosa c''a felosofìa chiammava puliteca prefigurativa. 'E pperzone ca pruponeno 'a nunviulenza, 'nzomma, penzano ca chello ca facimmo mò ha dda cagnà afforza l'ordene suciàle â soccia manera. Pe' essempio, isse penzano ca sarrìa na fessaria bell'e bbona si vulessemo ausà 'a viulènza pe custruì na sucietà pacifeca. 

'Mmiézo 'e nunviulente 'nce sta chi prèreca pure 'o rešpetto e l'ammòre p''e nemmìce. E' chisto 'o pprenzìpio ca vene cchiù špisso assuciato cu na giustificazzione špirituale o religgiosa d''a nunviulenza, comme putimmo vedé dint''o Descurzo d''a Muntagna (quanno Giesù va cercànno ca chille ca le vanno appriésso hann''a vulé bbene pure 'e nemmìce lloro"); o dint''o cuncetto Taoista 'e wu-wei; o pure dint''a felosofìa 'e ll'arte marziale chiammata Aikido; dint'o pprenzìpio Buddista 'e metta (ammòre curtese pe tuttuquanto facette 'o Criatore) e, 'ncopp'a tutto, dint''o pprenzìpio 'e ll'ahimsa, ('a nunviulènza pe' tuttuquante l'essere ca vìveno, ca se trova dint''o Buddìsemo, 'o Giainèsemo e quacche gennere 'e Induìsemo). 'A verità, 'o rešpettà e 'o vulé bbene ê nemmìce tene pure na giustificazzione prateca, pecché, si sapimmo špartere 'o peccato d''o peccatore, po' essere ca chi peccaje putarria cagnà no sulo 'a cundotta d''a soja, ma pure chello ca tene 'ncapa. Comme dicette Martin Luther King: " 'A Nunviulènza vô dicere scanzà no surtanto 'a viulenza materiale, chella ca se vede 'a fora, ma pure chella ca nce tenimmo a dìnto. Nunn'abbasta ca nun šparammo a na perzona, pecché nun ll'avarrìamo manco vulé male." 'A renza ca teneno 'e Crestiane 'e parlà 'e nun-viulenza e cumpiatemiénto d''e peccate arrivaje, pe' mezza d''a storia 'e Abbele, 'nfì dint''o Curàno. 'O muvimento libberale Islàmmeco, propeto pe chesto, ausaje 'sta storia pe' purtà annanze l'idea Islàmmeca 'e nun-viulenza.

'N concrusiòne, l'idea 'e Satya ('a Verità) è 'a cchiù 'mpurtante p''a cuncezzione gandhiana 'e nunviulenza. Siconn'a Gandhi, 'a verità tene assaje facce e, propeto pe cchèsto, nisciuno 'e nuje, 'a sulo, è bbuono a ll'afferra' tutt'assieme. Tuttuquante tenimmo nu pezzùllo 'e verità - diceva isso - ma surtanto pecché accussì putimmo afferrà na verità assaje cchiù granne. 'Stu fatto 'o purtaje a credere ô dialogo cu 'e nemmìce, pe vedé 'e capì cu tutt''o core chello ca isse teneveno 'ncapa e 'o mutivo 'e chello ca facevano. 'Mpratteca, 'a vuluntà 'e 'ntennere ll'opinione 'e ll'ate addepènne assaje d''a reciprocetà pecché, cunfròmme cercammo auriénza a chille ca ce songo nemmìce, pure nuje avarriamo 'a dà auriénza a lloro.

'A nunviulenza tene assaje 'mpurtanza pure dint''e puliteche d''e Viérde, pòcca essa fa pparte d''e pprenzìpie funnamentale d''o movemento puliteco verde.

 A che nce serve 'a nunviulenza? 
Chille ca prummòveno 'a nunviulenza 'o ffanno p''e crerènzie religgiose o morale ca teneno, o pure pecché facettero n'anàlese puliteca. 'A primma giustificazziòne d''a nunviulènza 'a chiammammo ètica; 'a sicònna 'mmece se chiamma pragmàteca o stratèggeca; 'a verità, succede pure ca nu movimento o na perzòna se pônno abbasà 'ncopp''a tutt'e ddòje 'sti rraggiòne. 

À parte 'e ll'Occidente, 'a nunviulenza l'ausajeno assaje 'e movimiénte d''e ffaticature, chille d''e ppacefiste, 'e ll'ambientaliste e d''e ffemmeniste. Ô ccuntrario, canuscimmo assaje cchiù ppoco chello c''a nunviulenza facette - e ca fa pure mo' - pe cuntrastà 'a preputenza d''e guviérne ca tirannèano 'e paìse sottošveluppate e chille d''o blocco cummunista ca 'nce steva tanno.

'Nu sturioso d''a Nunviulenza, Gene Sharp, int''o libbro sujo 'ncoppa 'A puliteca 'e ll'azziòne nunviulènta, šcrivette ca si nun truvammo 'a nunviulenza dint''e libbre 'e storia pô depennere d''o fatto ca chello ca 'mporta a chi cummanna nun va d'accuòrdo c''o špannere 'e tecniche p'' 'o luttà suciale, pe' vvia ca chistu ccà s'appòja 'ncoppa 'a putenza 'e tutta na populazzione aunìta, 'mmece ca 'ncoppa 'a recchezza o a ll'arme ca se mettono 'nzèmbra.

 'E strumiénte 'e ll'azzione nunviulenta 
Pe ll'azzione nunviulenta serveno tre specie 'e strumiénte: 'o pprutestà e 'o ccummèncere; 'o nun cullabborà e, 'nfine, ll'azziòne ver'e propia. Sciopero d''a famme, picchette, veglie, petizzione, pruteste assettàte, refiuto 'e pavà 'e ttasse, cammenà chianu chiano, fa' blocche, se refiutà 'e fa 'o surdato e ati specie 'e demustrazzione songo surtanto cierte strumiénte ca 'e movemiente nunviulente ausajeno pe tutt''a storia, 'sti strumiénte l'ausàjeno pure 'a ggènte qualunque, pe ccuntrastà 'ngiustizzia e oppressione o pe cagnà 'e ccose a ppòco 'a vota. 

Pe fonzionà overamente, però, 'sti tàtteche s'avarrian''a scegliere bbuòno, stanno attiente ê situazzione puliteche e culturale e mantennènnose int'a nu piano stratèggeco cchiù llargo. Siconno Walter Wink, Giesucrìsto sarrìa stato 'o primmo stratèca d''a nunviulenza. P'essempio, 'mmiéz''a ggente c''a quale isso parlaje, si capitava ca pe recùpetà 'e riébbete suòje quaccheruno špugliava annùro nu crestiano, nun s'avev'a mettere šcuorno chisto ca rummaneva annùro, ma chillo ca l'aveva špugliato. E pure quanno Giesù dicette: "A chi te cerca 'o mantiéllo dàlle pe ghiònta pur''a tònaca" (Luca 6:29), 'a verità vuleva ca se mettevano šcuorno 'a ggente pavata pe fa' caccià 'e sorde d''e riébbete, e accussì 'e putiénte se truvavano avutate sottencòppa. 

'Stu ggenere 'e criatività 'o truvammo sempe dint''e movemiente nunviulente. 'A Lysistrata 'e Aristofane , verbigrazzia, ce purtàje l'essempio d''e ffemmene ca facettero 'o sciopero 'e ll'ammore 'nzì a cché l'uòmmene lloro nunn''a fernèttero 'e cumbattere 'a guerra. 

'Na bbona bbase pe' chille ca vanno cercanno 'e mmeglie tatteche nunviulente ca se pônno ausà putarria essere l'elenco 'e 198 strumiénte pe ll' azzione nunviulènta, ca šcrivette Gene Sharp, arrecogliénno azzione simboleche, puliteche, economiche e pure fisiche.

'N'attivista e cercatore, ca se chiamma George Lakey, dice ca 'nce stanno tre manere pussibbele pe pratecà l'azzione nunviulenta:

'a defesa suciale (pe pruteggere 'a casa e 'a patria d''a soja 'a chille ca ce vônno mettere 'e mmane 'ncoppa); 
'o cagno suciale (pe ffà 'e rreforme o 'a revoluzzione); 
l'intervento nunviulento 'e chi se mette mmiézo pe špartere chille ca se stanno appiccecanno. 
St'ùrdemo tipo fuje ausato špisso comme strumiénto pe 'ntervenì ê cunfine, pe šcanzà l'attacche e pe prommòvere na manera pacifeca p'arresolvere 'e cunflitte. 'A verità, nun sempe 'stu fatto jétte bbuòno (amméno pe šcanzà l'attacche, comme quanno all'Iraq 'nce fujeno l' uòmmene-šcùte), ma però canuscimmo pure paricchie succiésse, comme quanno ô Guatemala purtajeno annanze 'o Pruggetto Accumpagnamènto. Mo' pe mo', 'nce stanno nu cuòfano 'e organizzazzione no-guvernative ca faticano 'ncopp''a 'stu campo, 'ncruse 'e Bbrigate 'Nternazziunale d''a Pace e 'a Forza Nunviulenta 'e Pace. 'E primme tatteche ausate so' cchelle 'e accumpagnà senz'arme e ttené d'uocchio 'o rišpetto d''e dderìtte umane. 

'Nce stanno ancora ati 'mpurtante figure 'e nunviulente, ca penzajeno assaje 'ncoppa ll'ašpiétte špirituale e a chille cchiù pprateche d''a nunviulenza, 'ncrùse: Leo Tolstoy, Lech Wałęsa, Petra Kelly, Thich Nhat Hanh, Albert Einstein, Johan Galtung, Martin Luther King Jr., Mahatma Gandhi, Daniel Berrigan e César Chávez.

'Nu sacco 'e movemiénte d''a Šmerza e sucialiste šperàjeno 'e fa na "revoluzziòne pacifeca", mettenno 'nziéme nu cuofano 'e pperzone ca facevano sciopero, pe fermà 'o stato sano sano. Accussì, aroppo avé ciuncato 'o stato e 'a putenza d''e ppatrùne, 'e faticatùre erano cchiù bbuone a organizzà, 'a capa 'o pere, na succità tut''e n'ata manera.

 Comme s'avess'a vivere 'a Nunviulenza 
Pe' vvia c''a viulenza è trasuta 'ncuorpo â cchiù pparte d''e succità 'e 'stu munno, nu sacco 'e ggente s'è misa 'ncapa ca essa fa parte d''o naturale 'e l'l'uòmmene; ma però 'nce stanno ati pperzone (Riane Eisler, Walter Wink, Daniel Quinn) ca penzano 'mmèce c''a viulènza - cu tutte l'arme ca tene - fuje nu fenomeno 'e ll'ùrdeme cinche o diece migliara d'anne, datosi che essa nun ce steva pe niente dint''e succità 'e ll'uommene primma 'e l'addumestecazzione e sùbbet'aroppo. 'St'idea assumiglia assaje a ll'ideale Vittoriano d''o Nobbele Servaggio.

Pe nu sacco 'e ggente, 'o ppratecà 'a nunviulenza s'add'a vedé comme na cosa cchiù futa ca si fosse surtanto na manera pe cuntrastà ll'azzione o 'e pparole viulente. Essa vô dicere dà na mano 'a ggente co' tutt''o core , pure si cu quaccheruno nun jàmmo pe nniente d'accuòrdo. E' pe chesto ca c'avessem''a piglià cura pure 'e chille ca nun pratecano 'a nunviulenza. Se capisce, però, ca nunn'abbasta 'a vuluntà: 'stu fatto è na sfida grossa assaje, pecché, pure si nu crestiano se mette 'ncapa 'e addiventà nunviulento, rummane sempe 'o prubblema 'e capì comme s'avess'a fa' pe' vivere overamente 'sta nunviulenza.

 'E ppuliteche d''e Viérde e 'a Nunviulenza 
'A Nunviulenza fuje uno d''e cunciétte prencepale d''a felosofìa puliteca d''e Viérde, cunfromme sta šcritto pure dint''o Statuto Globbale d''e Vièrde. Isse, 'nfatte, credeno c''a succità avess''a levà 'a miezo 'e mudelle viulente 'e mo' e ca s'avess''abbraccià 'a nunviulenza. 'A felosofìa Verde s'appòja assaje a Gandhi, ma pure â tradezzione 'mmericana d''e Quàcchere, ca prupunèttero na manera nova 'e šcanzà l'aumiénto d''a violenza, nun dànno špavo e nisciun'ajùto a chille ca fanno viulenza. 'Sti Vièrde, 'nzomma, fanno 'o penzamiénto ca 'e mudelle viulente 'e mo' nun putarrìeno maje ghì d'accuòrdo cu na succità sustenibbele, datosi che chille c'aùsano malamente 'e rrecchèzze naturale, ca songo llemmetàte, e pure tutt''e specie 'e viulenza - speciarmente ll'armamiénte nucliare - 'a verità, stanno facenno nu cuofano 'e dammàgge pur'a ll'ambiénte. 

Quacche partito puliteco Verde, comme 'o GroenLinks Ulannese, s'è ddato 'a fà pe mettere 'nziéme 'o muvimento p''a pace e chillo ambientalista, pe mmezza ca vô cuntrastà 'nzieme l'armamiénte nucliàre e 'a putenza nucliare. 'Nu sacco 'e Viérde appòjeno ll'azzione puliteche d''e lloro, propeto 'ncopp''a stu pprenzipio.

 Quacche crìteca 
S'add'a dicere ca Leon Trotsky, Frantz Fanon, Reinhold Niebuhr, Subhash Chandra Bose, Ward Churchill and Malcolm X facettero nu cuòfano 'e criteche â nunviolenza, cundicènno ca essa e 'o pacifìsemo teneno 'ntenzione 'e calà 'e pprenzipie d''a murale burghese 'ncapa ô pruletariato; isse teneno 'ncapa ca nun se po' fà passo c''a viulènza, siccome è 'nnecessaria pe revoluzzionà 'e ccose; o pure ca tuttuquante teneno 'o dderitto 'e s'addefènnere, quann'è 'nnecessario. 

'Ntiémpo 'e chella viulenta repressione 'e ll'Afro-'Mmericane 'e State Aunite, ca 'nce fuje a ll'anne Sissanta, 'nce fuje nu capo d''e Ppantere Nere, George Jackson, ca criticaje 'e tàtteche nunviulènte 'e Martin Luther King, Jr.: " 'O cunciétto 'e nunviulenza è n'ideàle fàuzo. Isso fa cunto c'a 'stu munno 'nce stesse overamente 'a cumpassione e ca pure 'o 'nnemmìco se sapesse cumpurtà cu giustizzia. Ma cunfròmme 'istu 'nnemmico appura ca tene tutto 'a perdere e niente 'a guadagnà si se pòrta cu giustizzia e cumpassione, 'a reazziona sòja pô essere surtanto negativa."

Pure Malcolm X s'appiccecàje cu 'e cape d''o movemento p''e deritte civile, pròpeto 'ncopp''o fatto 'e pratecà 'a nunviulenza, cundicènno ca nun putimmo šcanzà 'a viulenza quanno nun tenimmo nisciuna pussibbeletà 'e scegliere 'e 'n'ata manera: "pe chello c'arreguarda 'a viulenza, è nu delinguente chillo ca vulesse cummencere l'ata ggente a nun s'addefennere quann'essa è vittema 'e chi lle sta mettenno 'e mmane 'ncanna."

'Na generazzione nova 'e stòrece d''e dderitte civile criteca assaje 'a nunviulenza comme na strateggìa falluta, pe' vvia ca fuje 'a defesa armata e 'a viulenza civile d''e Nìre c'arrivaje a attené 'a rreforma d''e deritte civile, 'mmece ca 'e rrechiàmme d''e ppacefiste â murale e â raggione. 

'A capacetà 'e 'ngarrà d''a nunviulenza fuje cuntrastata pure 'a chille ca prutestavano contro 'o capitalisemo, ca cercavano na "deversità 'e tatteche" p''e demostrazzione ca facettero pe tutta ll'Europa e 'e State Aunite aropp''a prutesta 'nfaccia 'a World Trade Organization (Seattle, Washington 'o 1999). D. A. Clarke, na šcrittrice 'mmericana feminista, dint''o libbro sujo "A Woman With A Sword," ("'Na femmena cu 'a spata") prupone ca, pe ffa addeventà cchiù pruduttiva 'a nunviulenza, essa avess'a essere "ppratecata 'a chille ca putessero facirmente ausà 'a viulenza, si sulo 'o vulessero". Cu cchesto, essa vuleva dicere ca 'e tatteche nunviulente sarranno ppoco o pe nniente ùtele p''e gruppe ca nun songo bbuòne a ausà 'a viulenza. 

'A criteca d''a nunviulenza ca facette Niebuhr, ca se vedette cchiù cchiara dint''o libbro ca pubbrecaje ô 1932 Moral Man and Immoral Society (L'ommo murale e 'a succità immurale) è abbasata 'ncoppa a chello ca isso penzava 'e l'uòmmene, ca songo pe nnatura fattemìe, na specie nova d''a duttrina crestiana 'ncopp''o peccato urigginale. Chille c'addefenneno 'a nunviulenza sulitamente nun accettano 'a duttrina d''o peccato urigginale ('a fora 'e Martin Luther King Jr., ca accettaje na forma mudifecata 'e chello ca diceva Niebuhr 'ncopp''a 'stu fatto).

'O pecché 'e sti ccriteche â nunviulenza è ca essa tene 'a rènza 'e essere na manera poco šverda e tropp''a ppoco â vota p'arrivà a nu cagno suciale; accussì chello c'aunisce l'azzione ê rresultate se vede 'e meno rišpetto a quanno s'ausa 'a viulenza. E ppò, uno 'mmiéz''e succiésse c'avettero 'e ppruteste nunviulente - 'o Mmuvimento Ammericano p''e Deritte Cevile - fuje organizzato contr'a nu guverno bastantemente libberale, ca appujàie, 'e quacche manera - 'stu ggenere 'e opposizzione. A ogne mmodo, 'a nunviulenza se arrevelàje assaje 'mpurtante p''a libberazzione 'e ll'India d''a repressione d''o guverno culuniale 'e ll'Ingrése, durante 'o vintesemo seculo. N'atu mutivo pussibbele è ca, 'a verità, 'nce stanno paricchie strateggie nunviulente, e nunn'è ccosa semprice a truvà chella ca fonziòna cchiù mmeglio int''a na situazzione particulare. Accussì ll'azzione nunviulenta nun sempe po' ascì bbona, però 'a stessa cosa vale pure quanno pe cagnà 'a succità s'ausano 'e strumiénte viulente.

Chille c'addefènnono 'a nunviulenza respunnettero ca paricchie criteche â nunviulenza s'appizzano 'ncoppa 'e giustificazzione morale ca tene, ma nun se preoccupano 'e asammenà 'e juvamiénte puliteche d''a nunviulenza comme sistema p''o luttà suciale. Ciérti ccriteche, diceno, pare ca nun vônno tené 'o justo cunto pure d''e succiésse c''a nunviulenza avette contr''e dittature e 'e guviérne ca steveno šcarpesanno 'e deritte d''a ggente.

'A criteca 'e chille ca penzano ca chi vô essere nunviulente avess''a paté tuttecose senza manco se lagnà, se po' cuntrastà c''o fatto ca nu sacco 'e campagne nunviolente cercajeno 'e nun fà pavà ô guverno ca tanno cumannava 'e denare p''e ttasse (propeto comme facette Gandhi contr''a tassa ca mettettero 'ncopp''o ssale), o pure cu 'a cooperazzione necessaria pe purtà 'nnante n'infrastruttura 'nnustriàle. Stanno accussì 'e ccose, putimmo penzà â nunviulenza comme a na manera pe ghì contr'a na struttura 'e cumanno 'e nu guverno o nu reggime, 'mmece ca contr''e ggente ca cumannano. 

'A verità, Gandhi nun se vulette abbasà pe nniente 'ncopp''a cumpassione e 'o senzo 'e giustizzia d''e nnemmìce. 'A felosofia gandiana d''a nunviulenza è abbasata assaje 'ncopp''o fatto ca propeto chille ca stanno suggette s'avessero 'mparà a se purtà 'e n'ata manera. Isso c'have 'mparato ca, pe quanto putesse cagnà chillo ca opprimme, 'stu cagno dipenne sempe d''o cuntrollo 'e chi le steva suggetto. E' pe chesto ca 'e qualità morale (o immorale) 'e chi opprimme nun contano assaje. Gandhi spiecàje pure c''a nunviulenza nun tene valore 'ncopp'a tutto pecché arriva sempe a attené nu resultato puliteco; allora, chille c''a criticano pecchè nun dà resultate bastante stanno facenno nu šbaglio assaje gruosso.

 'E vvittime d''a nunviulenza 
'N'argumento ca fà parlà assaje è chillo d''a viulenza contro 'a robba, 'mmece ca contro 'e pperzone. 'Nce sta chi penza ca fà dammagge ê pprupietà nun jésse contro 'o scopo 'e ll'azzione nunviulenta; 'ata ggente, 'mmece, penzano ca 'o šgarrupà 'a rrobba 'e ll'ate è sempe na viulenza. P'essempio, chille ca diceno c''a viulenza contr''e ccose nun tene niente a che veré cu chella contr''e pperzone, se so' fatte capace ca chi va šcassanno ll'automobbile, si songo vacante, po' essere pure ca sta facenno n'azzione nunviulenta. Chille ca songo cuntrarie, 'mmece, se chiedono si a stabbelì chello ca è o nunn'è "viulento" add'a essere chillo ca fa viulenza o chillo c''a patesce.

E po', si ll'arme ausate nun songo šveluppate comme chelle d''e nnemmice, (comme quanno 'e Palestinese facettero 'a ppetriàta contr''a ll'esercito 'e Israele), se putesse parlà pure 'e azzione nunviulente.

 Organizazzione ca prummoveno 'a nunviulenza 
Vire 'ncoppa 'o sito web d''o Muvimento Nunviolento: 
e pure 'e PeaceLink (Telematica p''a pace:  
Vire pure 'ncopp'a "Peace Reporter", nu Giurnale online ca parla 'e pace, guerra e deritte umane 

 'E ccose pprencipale ca s'hann' 'a leggere... 
 AA.VV., I movimenti per la pace, Edizioni Gruppo Abele, Torino, 1989
 AA.VV., Nonviolenza in cammino. Storia del Movimento Nonviolento dal 1962 al 1992, Edizioni del movimento nonviolento, Verona, 1998
 AA.VV., Agire la nonviolenza. Prospettive di liberazione nella globalizzazione, Atti del convegno del Partito della Rifondazione Comunista, San Servolo 28-19 febbraio 2004, Venezia.
 Hannah Arendt, Sulla violenza, Pratiche, Parma, 2001
 J. Bennet, La resistenza contro l’occupazione tedesca in Danimarca, Edizioni del Movimento Nonviolento, Perugia, 1979.
 Id., Resistenza nonviolenta in Norvegia sotto, Perugia, 1979.
 Norberto Bobbio, Il problema della guerra e le vie della pace, il Mulino, Bologna, 1997.
 Brock-Utne B., La pace è donna, Edizioni gruppo Abele, Torino, 1991.
 Aldo Capitini, Le tecniche della nonviolenza, Linea d’ombra, Milano, 1989.
 Id., Opposizione e liberazione, Linea d’ombra, 1991.
 Cozzo A., Conflittualità nonviolenta. Filosofia e pratiche di lotta comunicativa, Mimesis, 2004.
 Diodato R., Pacifismo, Editrice Bibliografica, Milano, 1995.
 Gallie W.B., Filosofie di pace e di guerra, Il Mulino, Bologna, 1993.
 Johan Galtung, Ci sono alternative! Quattro strade per la sicurezza, Edizioni Gruppo Abele, Torino, 1987.
 Id., Gandhi oggi, Edizioni Gruppo Abele, Torino, 1987.
 Id., Pace con mezzi pacifici, Esperia, Milano, 2000.
 Mohandas Karamchand Gandhi, Teoria e pratica della nonviolenza, Einaudi, Torino, 1996.
 Id., Antiche come le montagne, Mondadori, Milano, 1993. 
 Giuseppe Lanza del Vasto, Che cos’è la non violenza, Jaca Book, Milano, 1978.
 Manara F. C., Una forza che dà vita. Ricominciare con Gandhi in un'età di terrorismi, UNICOPLI, Milano, 2006.
 Marrone A. e Sansonetti P., Né un uomo né un soldo, Baldini Castoldi Dalai, 2003.
 Muller J.M., Significato della nonviolenza, Edizioni del Movimento Nonviolento (Quaderni di azione nonviolenta n.7) Torino
 Id., Simone Weil. L’esigenza della nonviolenza, Edizioni Gruppo Abele, Torino, 1994
 Id., Lessico della nonviolenza, Satyagraha editrice, 1992
 Pontara G., Introduzione a Gandhi M.K.: Teoria e pratica della nonviolenza. Dal crollo del muro di Berlino al nuovo disordine mondiale, Einaudi, Torino, 1996.
 Giovanni Salio, Il potere della nonviolenza, Edizioni Gruppo Abele, Torino, 1995.
 Id., Le guerre del golfo, Edizioni Gruppo Abele, Torino, 1991.
 Sémelin J., Senz’armi di fronte a Hitler, edizioni Sonda, Torino, 1991
 Sharp G., Politica dell’azione nonviolenta, EGA, Torino, 1985-1997.
 Simone Weil, Sulla guerra, Pratiche, Parma, 1996.

Categurìa:Puliteca